Koordinatės: 55°04′14″š. pl. 26°08′11″r. ilg.﻿ / ﻿55.0705°š. pl. 26.1363°r. ilg.﻿ / 55.0705; 26.1363

 *Kitos reikšmės – Šv. apaštalų Petro ir Povilo bažnyčia.*

|  Naujo Strūnaičio šv. apaštalų Petro ir Povilo bažnyčia |
| --- |
|  |
| **Vyskupija** | Vilniaus |
| **Dekanatas** | Švenčionių |
| **Savivaldybė** | Švenčionių rajonas |
| **Gyvenvietė** | Naujas Strūnaitis |
| **Adresas** | Bažnyčios g. 6 |
| **Statybinė medžiaga** | akmenų ir plytų mūras |
| **Pastatyta** | 1848 m. |
| **Stilius** | klasicizmas |

**Naujo Strūnaičio šv. apaštalų Petro ir Povilo bažnyčia** – katalikų bažnyčia, stovinti Naujo Strūnaičio kaime, 7 km į pietus nuo Švenčionių. Bažnyčia stūkso kaimo aukščiausioje vietoje, šalia kelio  **4405**  Švenčionys–Naujas Strūnaitis–Svitailiškė , kurio priešingoje pusėje įsikūrusios parapijos kapinės. Pripažinta architektūros ir istorijos paminklu (unik. kodas 1661).

Bažnyčios interjeras

Istorija
--------

Jonas ir Konstancija Hrebnickiai 1781 m. pastatė katalikų medinę bažnyčią. Įsteigta parapija, kurioje buvo 995 parapijiečiai. 1798 m. minima pirmoji parapinė mokykla, kurioje vaikus mokė klebonas. 1828 m. bažnyčia sudegė, pastatyta laikina.

Švenčionių apskrities teismo pirmininkas Konstantinas Maslovskis (kituose šaltiniuose – Konstantinas Mostovskis) 1847-1849 m. iš natūralių lauko akmenų, su skaldos mozaika pastatė dabartinę mūrinę bažnyčią. 1861 m. bažnyčios fundatoriaus sūnus Konstantinas Joakimas Maslauskas 10 metrų nuo bažnyčios pastatė dviaukštę varpinę iš plytų.

Į Naują Strūnaitį 1893 m. atkeltas kunigas Juozapas Ambraziejus-Ambrozevičius bažnyčioje ėmė vartoti lietuvių kalbą. Jį 1895 m. pakeitęs kunigas Aleksandras Racevičius išsaugojo pirmtako pamaldų tvarką.

1906 m. paskirtas kunigas Jurgis Glodenis niekino lietuvių kalbą, kas antrą sekmadienį pamokslus sakė ir pamaldas laikė lenkiškai. Klebonas Juozapas Sadūnas (palaidotas šventoriuje) tikybos mokė lietuviškai. 1928–1930 m. veikė „Ryto" draugijos skyriaus lietuviška mokykla.

1957-1958 m. kunigui Vaclovui Aliuliui vadovaujant atliktas varpinės kapitalinis remontas. 

2009 m. šventoriuje kunigo Antano Domeikos rūpesčiu stulpinėje varpinėje pašventintas naujas varpas.

Bažnyčios rūsyje-kriptoje palaidotas fundatorius K. Maslauskas (miręs 1850 m.) su žmona.

Architektūra
------------

Spėjama, kad bažnyčią projektavo Vilniaus universiteto profesorius architektas Karolis Gregotovičius. Bažnyčia klasicistinio stiliaus, stačiakampio plano, bebokštė. Priekiniame fasade frontonas iškeltas virš stogo. Tarpukaryje abipus frontono stovėjo du neaukšti bokštai. Sienas skaido tinkuoti piliastrai, platūs karnizai.

Didysis altorius yra orderinės sistemos, su keturių kolonų retabulu, su barokiškai išgaubtu anstatu. Centrinio Kristaus paveikslo šonuose pastatytos apaštalų skulptūros.

Bažnyčioje yra saugoma molbertinė tapyba ir arnotas. Šventoriuje stovi tinkuoto mūro dviaukštė koplyčia–varpinė su bokšteliu, siaurais arkiniais langais, komplikuotu stogu. Jos stilius panašus į bizantinį. Šventoriaus tvora akmenų mūro.

Galerija
--------

* Bažnyčia iš galoBažnyčia iš galo
* Bažnyčia iš galoBažnyčia iš galo
* Naujoji varpinė su varpuNaujoji varpinė su varpu
* Koplyčia–varpinėKoplyčia–varpinė
* Varpinėje vietoje varpo – kibirasVarpinėje vietoje varpo – kibiras
* Kertinis akmuo su data „1847"Kertinis akmuo su data „1847"
* Kun. J. Sadūno kapasKun. J. Sadūno kapas
* Vargonų chorasVargonų choras

Šaltiniai
---------

1. ↑  „Bažnyčia". Lietuvos Respublikos kultūros vertybių registras. Nuoroda tikrinta 2018-01-07.
2. ↑  Naujo Strūnaičio šv. apaštalų Petro ir Povilo bažnyčia. XX a. I ketv. fotografija

Nuorodos
--------

|  |  |
| --- | --- |
|  | **Vikiteka: Naujo Strūnaičio šv. apaštalų Petro ir Povilo bažnyčia** – vaizdinė ir garsinė medžiaga  |

* Strūnaičio šv. Apaštalų Petro ir Povilo parapija Archyvuota kopija 2017-07-05 iš Wayback Machine projekto.
* Bronius Kviklys. Lietuvos bažnyčios.– Čikaga, 1986. – T. 5, p. 296-298
* Vilnijos vartai. Strūnaičio seniūnija